П Р Е С С Ъ О Б Щ Е Н И Е

Ученици влязоха в Районен съд – Враца в Деня на отворените врати

В Районен съд – Враца днес се проведе Ден на отворените врати. Инициативата е традиционна за съда и винаги се провежда по повод Деня на българската конституция и професионалния празник на юристите – 16 април. Тази година Денят на отворените врати е под наслова „Открито за съдебната власт“. Участие в инициативата на Районен съд – Враца взеха две групи ученици от врачанските училища СУ „Козма Тричков“ и ПГ „Димитраки Хаджитошин“. В съда техен лектор бе съдия д-р Вероника Бозова. За нея учениците от СУ „Козма Тричков“ бяха подготвили изненада. В знак на благодарност за дългогодишното им ползотворно партньорство учениците връчиха на съдия Бозова специална грамота за „Най-добър юрист“, присъдена й от самите тях. Грамотата бе поднесена с цвете. В съдебната палата те дойдоха заедно с класния си ръководител Лала Банева. Втората група ученици бе от различни класове от ПГ „Димитраки Хаджитошин“, заедно с преподавателя Виолета Евденова.

Съдия Вероника Бозова запозна учениците с разделението на властите в Република България, с българската конституция и основните закони, с които работят съдиите, с ролята на съда в обществото, с видовете дела, които се разглеждат в съда, със страните в един съдебен процес и мястото им в съдебната зала, както и отговори на многобройните въпроси. За учениците най-интересно бе да разберат колко дълго трябва да учат, за да станат юристи, трудно ли е да си съдия, има ли корупция в съдебната система, дали съдиите получат заплахи за живота си. „Юридическата работа е призвание – или го носиш в себе си и си готов в името на всичко, което искаш да промениш, да упражняваш тази професия, или трябва да се откажеш“ – каза съдия Бозова. В края на срещата учениците поискаха да „влязат в ролята“ на съдии и прокурори, като облякоха техните тоги и си направиха снимки за спомен.